遊東西巌
作者：蘇軾
朝代：宋

paragraphs: 謝公含雅量，世運屬艱難。
況復情所鍾，感概萃中年。
正頼絲與竹，陶寫有餘歡。
嘗恐兒輩覺，坐令高趣闌。
獨携縹緲人，來上東西山。
放懷事物外，徙倚弄雲泉。
一旦功業成，管蔡復流言。
慷慨桓野王，哀歌和清彈。
挽鬚起流涕，始知使君賢。
意長日月促，卧病已辛酸。
慟哭西州門，往駕那復還。
空餘行樂處，古木昏蒼煙。